**Няманя Мілунавіч** (сербск.: Немања Милуновић; нар. 31 мая 1989, Чачак, Сербія) — сербскі футбаліст, абаронца бялградскай «Црвены Звезды».

Клубная кар’ера
---------------

Пачынаў кар’еру ў клубе сербскай Суперлігі «Борац» з роднага горада Чачак. Аднак замацавацца ў «Борацы» не здолеў, таму аддаваўся ў арэнду клубу Першай лігі «Младаст» (Лучані). У складзе «Младасці» стаў асноўным іграком, а ў 2013 годзе таксама і капітанам каманды. Па выніках сезона 2013/14 дапамог свайму клубу выйсці ў Суперлігу.

У лютым 2015 года накіраваўся на прагляд у барысаўскі БАТЭ і здолеў добра сябе зарэкамендаваць. 21 лютага 2015 года згуляў свой апошні матч за «Младаст», а 6 сакавіка падпісаў кантракт з БАТЭ. У хуткім часе замацаваўся ў асноўным складзе барысаўчан на пазіцыі цэнтральнага абаронцы, дзе замяніў Ягора Філіпенку, які перайшоў у «Малагу». Дзякуючы выдатнай гульне, Мілунавіч быў прызнаны найлепшым абаронцам чэмпіянату Беларусі 2015.

У снежні 2015 года падоўжыў кантракт з БАТЭ. Пачатак сезона 2016 прапусціў з-за траўмы, пазней вярнуўся ў строй, але ў ліпені з-за чарговай траўмы выбыў да канца сезона. У сезоне 2017 вярнуўся ў стартавы склад, хоць часам выбываў з-за траўм, і па выніках сезона зноў быў прызнаны найлепшым абаронцам чэмпіянату.

Большую частку сезона 2018 прапусціў з-за траўмы, згуляў усяго ў 11 матчах (5 у чэмпіянаце Беларусі, 3 у еўракубках, 3 у Кубку і Суперкубку Беларусі). У снежні 2018 года ў якасці свабоднага агента перайшоў у бялградскую «Црвену Звезду», падпісаўшы кантракт на 2,5 гады. Разам з клубам стаў трохразовым чэмпіёнам Сербіі.

У чэрвені 2021 года на правах свабоднага агента падпісаў двухгадовы кантракт з турэцкім «Аланьяспорам». У ліпені 2022 года пакінуў клуб і хутка вярнуўся ў «Црвену Звезду».

Міжнародная кар’ера
-------------------

25 мая 2016 года дэбютаваў у складзе нацыянальнай зборнай Сербіі ў таварыскім матчы супраць Кіпра, адгуляўшы ўсе 90 хвілін.

Дасягненні
----------

* Беларусь 01Чэмпіён Чэмпіён Беларусі (4): 2015, 2016, 2017, 2018
* Беларусь Уладальнік Кубка Беларусі: 2015
* Беларусь Уладальнік Суперкубка Беларусі (2): 2015, 2017
* Сербія 01Чэмпіён Чэмпіён Сербіі (4): 2019, 2020, 2021, 2023
* Сербія Уладальнік Кубка Сербіі (2): 2021, 2023
* Сербія Пераможца Першай лігі Сербіі: 2013/14
* Беларусь Найлепшы абаронца чэмпіянату Беларусі (2): 2015, 2017
* Беларусь У спісе 22 найлепшых футбалістаў чэмпіянату Беларусі (2): 2015, 2017

Зноскі
------

1. ↑  Nemanja Milunovic // Transfermarkt — 2000. Праверана 9 кастрычніка 2017.<a href='https://wikidata.org/wiki/Track:Q2449070'></a>
2. ↑  Неманья Милунович подписал контракт с БАТЭ
3. ↑  Неманья Милунович назван лучшим защитником чемпионата Беларуси
4. ↑  Неманья Милунович продлил контракт с БАТЭ
5. ↑  Милунович официально стал игроком "Црвены Звезды"
6. ↑  Футбол. Бывший защитник БАТЭ Неманья Милунович перешел в турецкий "Аланьяспор" Архівавана 29 чэрвеня 2021.
7. ↑  Сборная Сербии обыграла Кипр в дебютном матче Неманьи Милуновича и Сергея Гуренко (ФОТО)

Спасылкі
--------

* Профіль на афіцыйным сайце БАТЭ (руск.)

|  |  |
| --- | --- |
| ⚙️   Тэматычныя сайты | AS.com · by.tribuna.com · eu-football.info (ігрок) · FBref.com · FootballFacts.ru · National Football Teams.com · Reprezentacija.rs · Soccerway · Sportbox.ru · teams.by · Transfermarkt (ігрок) · worldfootball.net (ігрок) · Прэсбол · УЕФА |